《陈行之风翰亭》
明代·浦鼎

缥亭人似玉堂仙，月肺云肝泻峡泉。词藻引毫归宝唾，笔花拖梦上蛮笺。

墨池暖涨桃花雨，书壁凉飘柿叶烟。气窄紫鳌清浅水，神游黄鹄泬寥天。

红鹅价博黄庭卷，白雪声和锦瑟弦。五凤文章天上待，三都词赋洛中传。

荷巾未逐秋风老，铁砚磨云已半穿。

作者简介：浦鼎，字鸣吉，号草堂，明无锡人，著有《草堂集》。